1. ------IND- 2021 0018 F-- DA- ------ 20210121 --- --- PROJET

|  |
| --- |
| **DEN FRANSKE REPUBLIK** |
|  |  |  |
| Ministeriet for grøn omstilling  |
|  |  |  |

**Udkast til dekret**

**om forbud mod installation af varmeanlæg og anlæg, som opvarmer brugsvand hovedsageligt ved hjælp af brændsler med et højt udledningsniveau af drivhusgasser i beboelses- eller erhvervsejendomme**

NOR: TRER2021746D

*Berørte grupper: ejere af beboelses- eller erhvervsbygninger, som ønsker at installere et nyt varmeanlæg eller anlæg til opvarmning af brugsvand.*

*Formål: definering af maksimaltærsklen for drivhusgasudledning for varmeanlæg og anlæg til opvarmning af brugsvand, som kan installeres i beboelses- eller erhvervsbygninger*

*Ikrafttrædelse: Disse bestemmelser træder i kraft 1. juli 2021 for nye bygninger og 1. januar 2022 for eksisterende bygninger.*

*Beskrivelse: I bygge- og boliglovens artikel L111-9 og L111-10 defineres ved statsrådsdekret, hvilken energi- og miljømæssig ydeevne henholdsvis nye og eksisterende bygninger skal have for at overholde de nationalpolitiske energimål.*

*Nærværende dekret præciserer kriterier, som vedrører udskiftning af varmeanlæg og anlæg til opvarmning af brugsvand, især hvad angår drivhusgasudledninger, i nye og eksisterende beboelses- eller erhvervsejendomme.*

*Referencer: Retsakten, som omfattes af nærværende dekret, findes på Légifrances websted (*[*http://www.legifrance.gouv.fr*](http://www.legifrance.gouv.fr/)*)*

Premierministeren har

på baggrund af en rapport fra ministeren for grøn omstilling

under henvisning til Europa-Parlamentets og Rådets direktiv (EU) 2015/1535 af 9. september 2015 om en informationsprocedure med hensyn til tekniske forskrifter samt forskrifter for informationssamfundets tjenester, og særlig notifikation nr. 2016/677/F

under henvisning til Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF

under henvisning til bygge- og boligloven, særlig artikel L. 111-9 og L. 111-10

under henvisning til udtalelse fra det øverste franske råd for byggeri og energieffektivitet af DDMMÅÅÅ

under henvisning til udtalelsen fra det øverste franske energiråd af DDMMÅÅÅ

under henvisning til udtalelse fra det øverste franske råd for evaluering af standarder af DDMMÅÅÅ

under henvisning til de kommentarer, der er fremført under den offentlige høring i perioden DDMMÅÅÅ til DDMMÅÅÅ i medfør af miljølovens artikel L. 123-19-1

efter høring af statsrådet (sektion for offentlige arbejder)

udstedt følgende bekendtgørelse:

Artikel 1

I bind I, titel 3, i bygge- og boligloven indsættes der i begyndelsen et indledende kapitel med følgende ordlyd:

"Indledende kapitel: Miljømæssig ydeevne for varmeanlæg og anlæg til opvarmning af brugsvand

"Artikel R. 130-1:

Stk. 1. - Installation i bygninger af varmeanlæg eller anlæg til opvarmning af brugsvand hovedsageligt ved hjælp af brændsler med et udledningsniveau af drivhusgasser, som er lig eller højere end 250 g Co2-ækvivalent/kWh PCI, herunder udskiftning af eksisterende anlæg, forbydes.

Stk. 2. - Denne bestemmelse omfatter ikke eksisterende bygninger, hvor:

1) det er teknisk umuligt at udskifte eksisterende udstyr med varmeanlæg eller anlæg til opvarmning af brugsvand, som overholder tærsklen for drivhusgasudledninger i henhold til stk. 1, og særligt hvor der er risiko for overbelastning eller overtrædelse af servitutter eller lovmæssige eller regulerende forskrifter for så vidt angår territorialprincippet eller ejendomsretten

2) det ikke er muligt at foretage sammenkobling med fjernvarme- eller naturgasnettet, og hvor installation af nyt udstyr i overensstemmelse med bestemmelserne i stk. 1 nødvendiggør forstærkningsarbejder på det offentlige elektricitetsforsyningsnet.

Stk. 3. - Bygherren skal lade en faglært person under sit ansvar udarbejde et dokument, som beviser, at den pågældende bygning falder ind under en af punkterne i stk. 2.

Stk. 4. - Bestemmelserne i nærværende artikel finder anvendelse på opførelse af nye bygninger, hvor anmodelsen om byggetilladelse er blevet indgivet senere end 1. juli 2021, samt på eksisterende bygninger, hvor de arbejdsopgaver, som nævnes i stk. 1, er blevet påbegyndt senere end 1. januar 2022.".

**Artikel 2**

Ministeren for grøn omstilling og viceministeren under ministeren for grøn omstilling, hvis ansvarsområde omfatter boliganliggender, er ansvarlige for gennemførelsen af nærværende dekret, som offentliggøres i Journal officiel, Den Franske Republiks statstidende.

Udfærdiget den

På premierministerens vegne

Ministeren for grøn omstilling

Barbara POMPILI

Viceministeren under ministeren for grøn omstilling, hvis ansvarsområde omfatter boliganliggender,

Emmanuelle Wargon